Diari Oficial de la Generalitat Valenciana


Sumari del DOGV 8938, del 28-10-2020 (2020/8915)

DECRET 160/2020, de 23 d'octubre, del Consell, de declaració com a zones especials de conservació (ZEC) dels llocs d'importància comunitària (LIC) Alt Palància (ES5223005), Curs Mitjà del Riu Palància (ES5232003), Serra de Corbera (ES5233013), Marjal de la Safor (ES5233030), Serres del Mondúver i Marxuquera (ES5233015) i Dunes de la Safor (ES5233038), i s'aproven les seues normes de gestió i de la zona d'especial protecció per a les aus (ZEPA) Mondúver-Marjal de la Safor (ES0000451).
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2020/10/23/160/dof/vci/html**

### Dades del document

Número de DOGV
:   8938

Data del DOGV
:   28-10-2020

Secció del DOGV
:   I. DISPOSICIONS GENERALS

Número del document
:   2020/8915


Data del document
:   23-10-2020

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Decret

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * protecció del medi ambient
    * protecció de la fauna
    * ocell
    * reserva natural
    * protecció de la flora
    * legislació
    * protecció del paisatge

DECRET 160/2020, de 23 d'octubre, del Consell, de declaració com a zones especials de conservació (ZEC) dels llocs d'importància comunitària (LIC) Alt Palància (ES5223005), Curs Mitjà del Riu Palància (ES5232003), Serra de Corbera (ES5233013), Marjal de la Safor (ES5233030), Serres del Mondúver i Marxuquera (ES5233015) i Dunes de la Safor (ES5233038), i s'aproven les seues normes de gestió i de la zona d'especial protecció per a les aus (ZEPA) Mondúver-Marjal de la Safor (ES0000451). [2020/8915]  
ÍNDEX  
  
Article 1. Objecte  
Article 2. Declaració de les zones especials de conservació, àmbit territorial i valors que motiven la seua declaració  
Article 3. Norma de gestió  
Article 4. Règim de responsabilitat ambiental  
Disposició addicional primera. Comunicació a la Comissió Europea  
  
Disposició addicional segona. Disponibilitat del document tècnic informatiu i justificatiu de la norma de gestió  
Disposició addicional tercera. Previsions respecte a la Cova de les Rates Penades - Ròtova  
Disposició addicional quarta. Previsions respecte a la ZEC Dunes de la Safor en relació amb el Pla d'acció territorial del litoral  
Disposició addicional quinta. Previsions respecte a la contaminació de sòls  
Disposició derogatòria única  
Disposició final primera. Habilitació normativa  
Disposició final segona. Entrada en vigor  
Annex I. Delimitació gràfica de les zones especials de conservació  
  
Annex II. Fitxa descriptiva de les zones especials de conservació  
Annex III. Norma de gestió dels espais protegits de la Xarxa Natura 6212 UFS Alt Palància (ES5223005) i ZEC Curs Mitjà del Riu Palància (ES5232003)  
Annex IV. Norma de gestió dels espais protegits de la Xarxa Natura 6603 SBO Serra de Corbera (ES5233013), ZEC Serres del Mondúver i Marxuquera (ES5233015), ZEC Marjal de La Safor (ES5233030), ZEC Dunes de La Safor (ES5233038) i ZEPA Mondúver - Marjal de La Safor (ES0000451)  
  
El Consell, en l'Acord de 10.07.2001, va aprovar la llista i la delimitació dels llocs d'importància comunitària (LIC) que havien de ser proposats a la Comissió Europea com a contribució a la constitució de la Xarxa Ecològica Europea Natura 2000, creada per la Directiva 92/43/CEE del Consell, de 21 de maig de 1992, relativa a la conservació dels hàbitats naturals i de la fauna i flora silvestres. L'esmentada llista incloïa els espais Alt Palància (ES5223005), Curs Mitjà del Riu Palància (ES5232003), Serra de Corbera (ES5233013), Serres del Mondúver i Marxuquera (ES5233015), Marjal de la Safor (ES5233030) i Dunes de la Safor (ES5233038). La inclusió d'aquests espais en la Xarxa Natura 2000 es va veure confirmada posteriorment amb la Decisió de la Comissió Europea de 19 de juliol de 2006, per la qual s'adopta, de conformitat amb la Directiva 92/43/CEE del Consell, la llista de llocs d'importància comunitària de la regió biogeogràfica mediterrània [notificada amb el número C (2006) 3261].  
Posteriorment, l'Acord de 05.06.2009, del Consell, d'ampliació de la Xarxa de Zones d'Especial Protecció per a les Aus (ZEPA) de la Comunitat Valenciana va declarar com a zona d'especial protecció per a les aus (ZEPA) l'espai Mondúver-Marjal de la Safor (ES0000451) de conformitat amb el que estableix la Directiva 79/409/CEE relativa a la conservació de les aus silvestres, avui substituïda per la seua versió codificada, açò és, per la Directiva 2009/147/CE del parlament i del Consell, de 30 de novembre de 2009, relativa a la conservació de les aus silvestres (versió codificada).  
Els esmentats llocs d'importància comunitària han de ser declarats ara com a zones especials de conservació (ZEC), de conformitat amb el que estableix l'article 4.4 de la Directiva 92/43/CEE i en l'article 43.3 de la Llei bàsica estatal 42/2007, de 13 de desembre, del patrimoni natural i de la biodiversitat, així com en l'article 29 bis 4 de la Llei 11/1994, de 27 de desembre, de la Generalitat, d'espais naturals protegits de la Comunitat Valenciana. L'esmentada declaració ha d'anar acompanyada de l'aprovació de les mesures de conservació que siguen necessàries per a respondre a les exigències ecològiques dels hàbitats i les espècies que van motivar la inclusió d'aquests llocs en la Xarxa Natura 2000, perquè així s'ha establit en l'article 6.1 de la Directiva 92/43/CEE. De la mateixa manera, la Directiva d'aus silvestres també exigeix que en les ZEPA s'establisquen mesures de conservació dels hàbitats de les espècies que han motivat la seua declaració a fi de procurar la seua supervivència i la seua reproducció. Ambdues exigències han sigut arreplegades en la legislació estatal, en concret en els articles 43.3 i 46.1 de la Llei 42/2007 i, també en la legislació autonòmica, açò és, en els articles 14 quater 1.a i 29 bis 4 de la Llei 11/1994, de 27 de desembre. Del que estableix la Llei 11/1994 es desprén que les esmentades mesures de conservació han de contenir-se en les denominades «Normes de gestió», les quals són equivalents als «plans o instruments de gestió» mencionats en l'article 46.1 de la Llei 42/2007. Les dites Normes de gestió han d'arreplegar també les mesures necessàries per a evitar el deteriorament dels hàbitats i les alteracions de les espècies que van motivar la inclusió en la Xarxa Natura 2000 d'aquests espais.  
  
Aquest decret procedeix, per tant, a declarar com ZEC els LIC mencionats i a aprovar la norma de gestió que regirà en els esmentats espais així com en la ZEPA indicada, la qual s'ha dissenyat tenint en compte les exigències que respecte al seu contingut s'estableixen tant en la Llei 42/2007 (article 46.1) com en la Llei 11/1994 (article 47 ter).  
Pel que fa a l'àmbit de la ZEC anomenada Dunes de la Safor, la confecció de la norma de gestió ha tingut especialment en compte el Decret 58/2018, de 4 de maig, del Consell, pel qual s'aprova el Pla d'acció territorial de la infraestructura verda del litoral de la Comunitat Valenciana, i el Catàleg de platges de la Comunitat Valenciana. En aquest sentit, les disposicions d'aquest decret, en l'àmbit de l'esmentada ZEC Dunes de la Safor, puntualitzen i concreten els criteris de compatibilitat de determinats usos i actuacions establerts en el Pla d'acció territorial abans esmentat, i, en concret, en l'annex II, Normativa del Catàleg de platges de la Comunitat Valenciana. Sense perjudici d'això, i com de fet estableix l'article 27.3.b l'esmentada normativa, aquesta concreció es considera com una adequació i actualització, per part de l'òrgan competent en espais naturals protegits i biodiversitat, de les àrees concretes afectades per limitacions permanents, temporals i espacials que es deriven, si s'escau, de l'aplicació de mesures de precaució ambiental sobre l'autorització d'usos i instal·lacions en funció dels valors ambientals concrets a preservar en cada zona, per la qual cosa no pot considerar-se com a revisió o modificació d'aquell.  
  
Aquest decret és coherent amb els principis de bona regulació establerts en l'article 129 de la Llei 39/2015, d'1 d'octubre, del procediment administratiu comú de les administracions públiques. En virtut dels principis de necessitat i eficàcia, aquest decret es justifica per raons d'interés general, com són la protecció del medi ambient i del patrimoni natural de la Comunitat Valenciana, i més concretament la conservació dels hàbitats naturals i de la fauna i flora silvestre, així com l'adopció de mesures de conservació que eviten el deteriorament dels hàbitats i les alteracions de les espècies d'aquests espais que van motivar la seua inclusió en la Xarxa Natura 2000; així mateix, es considera que les disposicions previstes en el text normatiu i les actuacions contingudes en les anomenades «Normes de gestió» són proporcionals als fins perseguits. Finalment, aquesta norma no estableix cap càrrega administrativa afegida, derivada de la seua aplicació.  
  
D'altra banda, i en virtut del principi de seguretat jurídica, la norma projectada és coherent amb la normativa comunitària esmentada anteriorment, és a dir la Directiva 92/43/CEE i la Directiva 2009/147/CE; amb la normativa estatal, constituïda per la Llei 42/2007, de 13 de desembre, del patrimoni natural i de la biodiversitat, i amb la normativa autonòmica constituïda bàsicament per la Llei 11/1994, de 27 de desembre, d'espais naturals protegits de la Comunitat Valenciana.  
Respecte del principi de transparència exigit en l'article 129.5 de la Llei 39/2015, en el procés d'elaboració d'aquest decret es va donar una especial importància al període de participació pública per mitjà de l'exposició pública del projecte normatiu, audiència a les persones i col·lectius interessats, així com a les corporacions locals afectades, i destaca la posada a disposició de la ciutadania, en la pàgina web de la Conselleria, de la versió preliminar del projecte de decret, de l'estudi ambiental i territorial estratègic, del pla de participació pública i de la seua memòria tècnica. Així mateix, s'ha obtingut l'informe preceptiu de l'Advocacia de la Generalitat.  
Aquesta disposició està inclosa en el Pla normatiu de l'Administració de la Generalitat per a 2020.  
  
Per tot això, d'acord amb l'article 29 ter de la Llei 11/1994, de 27 de desembre, de la Generalitat, l'article 28.c de la Llei 5/1983, de 30 de desembre, de la Generalitat, del Consell; a proposta de la consellera d'Agricultura, Desenvolupament Rural, Emergència Climàtica i Transició Ecològica, conforme amb el Consell Jurídic Consultiu de la Comunitat Valenciana i amb la deliberació prèvia del Consell, en la reunió del 23 d'octubre de 2020,  
  
  
DECRETE  
  
Article 1. Objecte  
L'objecte d'aquest decret és declarar com a zones especials de conservació (ZEC) els llocs d'importància comunitària (LIC) que s'indiquen en l'article 2 i aprovar les normes de gestió que regiran en els esmentats espais, així com en la zona d'especial protecció per a les aus (ZEPA) que es menciona en l'article 3.  
  
Article 2. Declaració de les zones especials de conservació, àmbit territorial i valors que motiven la seua declaració  
1. Es declaren com a zones especials de conservació, la delimitació dels quals es descriu de forma cartogràfica en l'annex I d'aquest decret, els següents llocs d'importància comunitària:  
ES5223005 Alt Palància  
ES5232003 Curs Mitjà del Riu Palància  
ES5233013 Serra de Corbera  
ES5233015 Serres del Mondúver i Marxuquera  
ES5233030 Marjal de la Safor  
ES5233038 Dunes de la Safor  
2. Els hàbitats naturals d'interés comunitari i les espècies d'interés comunitari que motiven la seua declaració s'especifiquen en l'annex II d'aquest decret, que conté la fitxa descriptiva de cada zona especial de conservació.  
  
Article 3. Norma de gestió  
1. S'aproven les següents normes de gestió:  
a) Norma de gestió de les zones especials de conservació Alt Palància (ES5223005) i Curs Mitjà del Riu Palància (ES5232003), que figura en l'annex III.  
b) Norma de gestió de les zones especials de conservació Serra de Corbera (ES5233013), Serres del Mondúver i Marxuquera (ES5233015), Marjal de la Safor (ES5233030), Dunes de la Safor (ES5233038) i de la zona d'especial protecció per a les aus Mondúver - Marjal de la Safor (ES0000451), que figura en l'annex IV.  
2. L'àmbit territorial de les normes de gestió esmentades en l'apartat anterior ve descrit de forma cartogràfica en l'apartat 1 de les esmentades normes, coincidint amb les ZEC i ZEPA mencionades, i en el cas de la norma de gestió mencionada en la lletra b comprenent, a més, diverses zones de connectivitat ecològica.  
3. La vigència de les esmentades normes de gestió és indefinida, sense perjudici que puga ser revisada en qualsevol moment en funció del compliment dels objectius de conservació establerts en aquestes.  
  
4. De conformitat amb l'article 47 quater de la Llei 11/1994, de 27 de desembre, les normes de gestió són vinculants tant per a les administracions públiques com per als particulars, prevalent sobre el planejament territorial i urbanístic i sobre qualsevol altre instrument sectorial d'ordenació o gestió de recursos naturals.  
5. El règim d'infraccions i sancions relatiu a l'incompliment de les normes d'aplicació directa i el règim d'avaluació de repercussions establert en les normes de gestió, serà l'establert en la següent normativa estatal: en la Llei 42/2007, de 13 de desembre, del patrimoni natural i de la biodiversitat i en la Llei 21/2013, de 9 de desembre, d'avaluació ambiental; així com en la normativa autonòmica relacionada a continuació: Llei 11/1994, de 27 de desembre, de la Generalitat, d'espais naturals protegits de la Comunitat Valenciana i en la Llei 2/1989, de 3 de març, de la Generalitat, d'impacte ambiental, o en les lleis que les substituïsquen.  
  
Article 4. Règim de responsabilitat ambiental  
El règim de responsabilitat ambiental pels danys generats a les espècies i els hàbitats que han motivat la declaració de les ZEC i la ZEPA serà l'establit en la Llei 26/2007, de 23 d'octubre, de responsabilitat mediambiental, sense perjudici de l'aplicació, si és el cas, de les disposicions contingudes en la Llei 42/2007, de 13 de desembre, del patrimoni natural i de la biodiversitat; en la Llei 11/1994, de 27 de desembre, de la Generalitat, d'espais naturals protegits de la Comunitat Valenciana; en la Llei 21/2013, de 9 de desembre, d'avaluació ambiental; i en la Llei 2/1989, de 3 de març, de la Generalitat, d'impacte ambiental, o en les lleis que les substituïsquen.  
  
DISPOSICIONS ADDICIONALS  
  
Primera. Comunicació a la Comissió Europea  
La conselleria competent en medi ambient donarà compte de l'aprovació d'aquest decret al Ministeri per a la Transició Ecològica i el Repte Demogràfic als efectes de la comunicació a la Comissió Europea, de conformitat amb el que s'estableix en l'article 45 de la Llei 42/2007, de 13 de desembre, del patrimoni natural i de la biodiversitat.  
  
  
Segona. Disponibilitat del document tècnic informatiu i justificatiu de la norma de gestió  
El document tècnic informatiu i justificatiu de la norma de gestió es trobarà disponible, per a la seua consulta, en la pàgina web de la conselleria amb competències en medi ambient, en el següent enllaç  
http://www.agroambient.gva.es/es/web/natura-2000/gestion  
  
Tercera. Previsions respecte a la Cova de les Rates Penades - Ròtova  
  
El que preveu en la norma de gestió continguda en l'annex IV d'aquest decret no serà d'aplicació a la Cova de les Rates Penades - Ròtova, present en l'àmbit de la ZEPA Mondúver - Marjal de la Safor, atés que la dita cavitat ja gaudeix de la consideració de ZEC i compta amb la seua pròpia norma de gestió en virtut del Decret 36/2013, d'1 de març, del Consell, pel qual es declaren com a zones especials de conservació (ZEC) determinats llocs d'importància comunitària (LIC) constituïts per cavitats subterrànies i s'aprova la seua norma de gestió.  
  
  
Quarta. Previsions respecte a la ZEC Dunes de la Safor en relació amb el Pla d'acció territorial del litoral  
Atés que afecten l'àmbit de la ZEC Dunes de la Safor, les disposicions d'aquest decret prevaldran sobre les indicades en la zona esmentada en l'annex II, Normativa del Catàleg de platges de la Comunitat Valenciana, del Pla d'acció territorial del litoral, aprovat per mitjà del Decret 58/2018, de 4 de maig, del Consell, pel qual s'aprova el Pla d'acció territorial de la infraestructura verda del Litoral de la Comunitat Valenciana i el Catàleg de platges de la Comunitat Valenciana, tenint en qualsevol cas la consideració d'adequació a la qual fa referència l'article 27.3.b de la normativa esmentada.  
  
Quinta. Previsions respecte a la contaminació de sòls  
En tot l'àmbit territorial de les ZEC i ZEPA que són objecte d'aquest decret, serà objectiu prioritari la protecció dels ecosistemes als efectes de l'aplicació del Reial decret 9/2005, de 14 de gener, pel qual s'estableix la relació d'activitats potencialment contaminants del sòl i els criteris i estàndards per a la declaració de sòls contaminats.  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions d'igual o inferior rang que s'oposen al que s'estableix en aquest decret.  
  
DISPOSICIONS FINALS  
  
Primera. Habilitació normativa  
S'autoritza la persona titular de la conselleria amb competències en matèria de medi ambient per a l'execució i el desplegament d'aquest decret.  
  
Segona. Entrada en vigor  
Aquest decret entrarà en vigor l'endemà de la publicació en el Diari Oficial de la Generalitat Valenciana.  
  
València, 23 d'octubre de 2020  
  
El president de la Generalitat,  
XIMO PUIG I FERRER  
  
  
La consellera d'Agricultura, Desenvolupament Rural,  
Emergència Climàtica i Transició Ecològica,  
MIREIA MOLLÀ HERRERA


Còpia Permalink ELI